|  |
| --- |
| **Op. 3:14-22**  **“Daar sal ook walglike kerke wees...”**  *Andries Burger, Pinetown Gemeente, 17 Julie 2022* |

*Sing: Lied 163:1; Ps. 150:1,2(C); Lied 543:1,3; Lied 235:1,2; Lied 276:1,2; “Vrede”*

Die Openbaring van Jesus Christus is in sewe dele wat in parallel afspeel en nie een na die anders soos baie mense dink nie.

In sy eerste openbaring wys Jesus vir Johannes wat in die kerk van Christus gebeur en wat nog gaan gebeur – van Johannes se tyd af, regdeur tot by Jesus se wederkoms.

Hy doen dit met ŉ visioen en sewe briewe wat Hy dan dikteer vir sewe gemeentes, en vandag kom ons by die laaste daarvan, aan die gemeente van Laodisea.

Maar onthou dat dit nie net vir hulle bedoel was nie,

die sewe briewe is saam die volle openbaring oor die kerk, en

sewe gemeentes beteken dat dit aan die volle kerk gerig word, op alle plekke en in alle tye van Johannes af tot wanneer Jesus weer kom.

Dit is ook vir ons bedoel...

**<< Lees Op. 1:10-20 en 3:14-22 >>**

Die tragedie dat God se volk so vol van hulleself raak dat hulle nie meer vir Hom plek het nie, is nie ŉ nuwe ding nie.

Ou Israel het vergeet van hulle brose begin as swerwers en slawe,

hulle het nie meer verwondering gehad vir sy genade en sy bonatuurlike bewaring en versorging nie,

hulle het hulle afhanklikheid van Hom vergeet en op hulleself vertrou en op goddelose volke om hulle.

Dan was hulle nog vermetel genoeg om te dink hulle kan God om die bos lei deur steeds al die godsdienstige offers en feeste te hou...

asof Hy blind is om te kan sien dat hulle nie meer op Hom vertrou nie.

En die gevolg – Hy het Hom van hulle onttrek en laat wegvoer in ballingskap

Maar God was getrou aan sy beloftes aan Abraham dat daar nog Een moet kom wat ŉ Seën sal wees vir alle nasies, dieselfde een wat die slang se kop moes vermorsel.

En daarom bring Hy ŉ deel terug uit die dood van ballingskap.

Die tragedie herhaal want mettertyd draai alles weer om hulleself en die wette en reëls wat hulle verdraai soos dit hulle pas.

Waar Ou Israel die profete wat God gestuur het geminag en vermoor het, doen hulle dit weer en erger – hulle vermoor God se Seun, Jesus Christus.

Maar steeds was God getrou en deur die uitgestorte Heilige Gees wek Hy mense uit alle volke en tale en rasse, saam met Jesus op uit die dood van hulle sonde en oortredinge.

Hy bewerk wedergeboorte en geloof sodat gelowiges deel kry aan Jesus se verdienste – maar alles steeds uit genade alleen... deur die geloof wat God bewerk het...

En Hy bring gelowiges as sy “nuwe” volk bymekaar in gemeentes

om Hom saam te verheerlik,

om ons totale afhanklikheid van Hom te erken en in nederigheid voor Hom te buig in besef ons niks is sonder Hom nie,

saam te erken dat Hy die bron en die oorsaak is van enige en alle goeie dinge in ons lewens.

So was dit omtrent 2000 jaar gelede in Jerusalem se gemeente,

so was dit in Johannes se tyd met hierdie sewe en ander gemeentes en

so is dit nog steeds met ons en so sal dit wees met elke Christelike gemeente

totdat Jesus weer kom in sy finale heerlikheid.

Maar helaas, ongelukkig is die tragedie steeds nie verby nie.

Tussen die gemeentes aan wie Johannes skryf was Laodisea, en sulke gemeentes sal daar wees tussen die gemeentes van alle tye en plekke.

Gemeentes wat dink dat hulle alles het, dat hulle niks kortkom nie.

Gemeentes wat in selfvoldaanheid roem in hulle geestelike rykdom van beter weet, en groter en meer doen.

Gemeentes wat trots is en hoogmoedig dink dat hulle nie so treurig, nikswerd, arm en nederig is as al die sukkelendes om hulle nie.

Netsoos die Fariseër se spog gebed waarvan Jesus vertel in Lukas 18:11-12

“11 ... ‘*O God, ek dank U dat ek nie soos ander mense is nie: diewe, bedrieërs, egbrekers, en ook nie soos hierdie tollenaar nie. 12**Ek vas twee keer in die week en ek gee 'n tiende van my hele inkomste.’*

Sulke gemeentes sal dalk nog besig wees met woorde en gebruike van godsdiens,

maar hulle afhanklikheid van God se genade in Christus sal leë woorde wees.

In hulle harte sal daar nie meer die besef wees van hulle eie ellendigheid as dit nie was vir sy genade nie.

Hartseer van eie sonde, en nederige verootmoediging voor God

sal nie meer ŉ belangrike plek hê in hulle verhouding met Hom nie –

ook nie in hulle samekomste se liturgie of prediking nie.

Hulle geloofslewe sal nie meer gebou word uit dankbare verwondering dat die almagtige, allerheilige God ellendiges soos hulle met sy lewensoffer verlos het nie...

Hulle toewyding en oënskynlike blydskap, wat selfs oordadig mag voorkom,

sal al meer afhanklik word van hoe goed dit hulle laat voel en van materiële dinge en allerhande regte wat hulle kwansuis nou toekom as God se kinders.

Hulle gebede sal al minder in nederigheid vra en al meer opeis en verklaar wat hulle vat en en vir hulleself beveel – en dat gebruik hulle Jesus se Naam soos ŉ magtigingskode... vir gesondheid en geluk en voorspoed...

Van nederigheid voor God en van absolute afhanklikheid van sy genade is daar al minder en later geen sprake meer nie.

So was die gemeente van Laodisea, en so daar is sulke gemeentes vandag nog

en so daar sal wees – en al hoe meer wees – totdat Jesus weer kom.

Want is vol van hulleself, hulle het gearriveer...

Hulle is klaar ryk in seëninge, skatryk en het niks meer nodig nie...

Maar eintlik is hulle ellendig, eintlik moet hulle kerm en kla en mens moet hulle jammer kry want hulle is geestelike arm, blind en kaal – soos Jesus sê.

Hulle sal dit natuurlik nie so insien nie, hulle sal hulle eie getuienis bring.

Maar dit is nie een se woord teen ŉ ander nie...

In die aanhef van sy brief stel Jesus Homself bekend as die “Amen”.

Dit is nie net wat Hy sê wat die Waarheid is nie, Hy ís die Waarheid, Hy ís die sekerheid. Dit is wat “Amen” beteken – waarheid en sekerheid.

Hy is die geloofwaardige en ware getuie – Hy is tussen die goue lampstaanders,

Hy weet presies wat elke gemeente en elke gelowige doen, Hy sien alles met sy oë wat soos vuur vlam...

Die vraag is nie wat die gemeente van hulleself dink nie, maar wat Jesus van hulle weet...

So was dit met Israel, so was dit met die Fariseërs, so was dit met Laodisea ... en so is dit met elke gemeente, ook met ons...

Hy is die begin van die skepping, alles is vir Hom en deur Hom geskape – wat Hy sê gebeur, wat Hy sê is waar en seker...

En Hy sê dat die selfvoldaanheid van Laodisea vir Hom walglik is, dit is wat Hy bedoel wanneer Hy sê dat hulle louwarm is en Hy hulle wil uitspoeg.

Nie net uitspoeg uit sy mond nie, die woord beteken eintlik hulle maak Hom naar dat Hy wil opgooi...

Die gemeente van Laodisea sou dit baie goed verstaan want hulle het louwarm water goed geken.

Die stad se water is van vêr af aangelê maar van warmwater fonteine af, en dan het dit afgekoel maar was nog louwarm wanneer dit by die stad aangekom het.

Ons moet nie te veel van die beeld wil maak om nou te dink dat ŉ warm kerk byvoorbeeld liefde en ywer vir God en mekaar het en ŉ koue net mooi andersom nie.

Want dan sou louwarm tog beter wees as koud.

Warm water kan mens drink en koue water is verfrissend, maar lou water en veral te veel daarvan maak jou naar...

Die bedoeling is bloot dat die gemeente se gespog en selfvoldaanheid Jesus so naar maak dat Hy hulle wil opgooi....

Die ware toestand van die gemeente in Laodisea is tragies, daar is geen hoop oor nie.

Jesus waarsku hulle nie soos vir Efese, Pergamum, en Sardis dat as hulle nie bekeer nie, anders gaan Hy optree nie;

Hy praat nie van straf en beproewing soos aan Tiatira om hulle wakker te maak nie,

Hy kon dig bloot aan dat Laodisea Hom so walg dat Hy hulle gaan verwerp...

En tog – steeds wys Hy vir hulle die regte pad na herstel aan...

Om by Hom te kom koop...

Nie dat jy met geld of goeie werke Jesus kan omkoop nie, eerder soos Jes. 55:1 sê, kom koop sonder geld en sonder om te betaal –

Maar kom na Jesus toe want Hy het reeds betaal vir elkeen wat in nederigheid op Hom vertrou...

Kom na My toe sê Jesus, en koop goud wat in vuur gelouter is...

Dit is taal wat Laodisea goed verstaan.

Van al die sewe stede was hulle die rykste omdat hulle op die kruispad was van die pad tussen Efese met sy groot hawe en die res van die provinsie wat kruis met die pad tussen die hoofstad Pergamum en die Middellandse see. Hulle was bekend vir al die banke in die stad...

Maar Jesus praat natuurlik nie van materiële goud en rykdom nie, Hy praat van suiwer geloof met blydskap omdat hulle sekerheid het in Jesus se verlossing –

soos ons in 1 Petrus 1:7 lees dat geloof se suiwerheid gewaarborg word soos goud gelouter word.

Laodisea en baie in ons tyd en in die dae wat kom moet besef dat dit nie oor rykdom in hierdie lewe gaan nie; (pasop vir rykdom, Jesus waarsku dat dit moeilik is vir ŉ ryk man om in die hemel te kom.)

Maar ons moet ook trots of hoogmoed hê vir ŉ rykdom van geestelike gawes nie want dit bly alles net genade gawes wat God gee – dit kom van Hom af.

In onsself is ons niks en het ons niks, maar as jy gewaarborgde goud by Jesus koop word jy geestelik skatryk, met skatte wat reeds in die hemel vir jou bewaar word...

Kom na My toe sê Jesus en koop wit klere,

Ook dit sou vir Laodisea duidelik wees en die kontras sou hulle goed begryp.

Een van die bekendste industrieë was om klere te maak van die sagste swart wol wat jy jou kan voorstel.

Maar jy onthou seker dat wit klere in openbaring meer beteken as om jou lyf se naaktheid toe te maak.

Jesus bedoel dat jy by Hom klere kry vir sy hemelse bruilof.

Die swart vuilheid van ons sonde word gereinig in sy bloed, die bloed van die Lam.

Nee Laodisea en enige ander gemeente of gelowige wat so trots is op jou geloofslewe –

jy is niks, jou beste is pikswart vodde wat jou kaal laat staan,

fokus op Jesus in nederige afhanklikheid,

dit is Hy alleen wat jou met wit feesklere van verlossing aantrek...

Kom na My toe sê Jesus en koop salf vir jou oë sodat jy kan sien.

Nog ŉ bekende beeld vir Laodisea, want hulle het ŉ beroemde mediese skool gehad en een van die bekendste produkte was ŉ oogsalf wat hulle oor die wêreld uitgevoer het.

Jesus praat natuurlik daarvan om geestelike dinge raak te sien en te onderskei,

soos Paulus in Filippense 1:1 bid dat gelowiges se liefde meer sal word en sal groei in begrip en aanvoeling sodat ons dinge sal kan onderskei.

En in Romeine 12:2 skryf hy dat ons ons denke deur God moet laat vernuwe sodat ons sal kan onderskei of kan sien wat die wil van God is.

En dan veral ook Jesus se woorde in Johannes 16:8 dat die Heilige Gees die wêreld sal oortuig wat sonde is...

Laodisea was blind vir hulle eie tekortkominge,

en netso is al meer kerke en gelowiges vandag blind vir wat God se wil is,

en blind om te dien wat nié sy wil is nie maar sonde.

As mens nie jou sonde ellende ken nie, vergeet jy hoe nodig Jy Jesus se genadige verlossing het, hoe jy na Hom smag soos ŉ woestynbok na water,

Sonder sondebesef kan jy nie die omvang en die genade en die blydskap van Jesus se verlossing na waarde ken nie.

Soos jy nie die waarde van lig besef as jy nie besef hoer donker dit daarsonder is nie.

In sy liefde ook veri verdwaalde gemeentes en gelowiges roep Jesus dringend – nie eers eendag nie, Hy staan reeds en klop aan die deur...

Dit is nogal ŉ bekende teks nie waar nie, maar moenie dink mense weet wat dit regtig beteken nie...

Jesus is nie besig om met ongelowiges te praat wat Hy wil red maar nie kan nie en magteloos staan en klop totdat hulle nou eendag besluit om die deur oop te maak en hulle hart vir Hom te gee nie.

Geen mens kan self besluit om te glo nie...

Hoe arrogant moet ŉ mens wees om te dink God is afhanklik van ŉ nietige mens?

Jy moet blind wees om nie te verstaan wat dit beteken in Handelinge 14:27, dat dit God is wat vir heidene die deur van die geloof oopgemaak het, nie;

Jesus stel dit nog duideliker in Johannes 6:44 dat niemand na Hom toe kan kom as die Vader hom nie na Jesus toe trek nie.

Die meeste populêre gebruik van hierdie teks is vals, dit word buite konteks gebruik en dit bots lynreg met ander tekste.

Wat moet ons hier verstaan...

Die gemeente van Laodisea is so op hulleself gefokus,

Hulle het gearriveer...

hulle was so vol van hulleself dat Jesus buite staan,

Hy was nie eens meer binne in hulle samekomste en in hulle harte nie...

Hy is buite – maar Hy loop nie, Hy klop...

Hy klop aan die deur van ŉ walglike gemeente met walglike mense daarbinne vol van hulleself...

Want as daar iemand is wat hoor en oopmaak, as daar iemand is wat hoor want Hy vir die gemeente sê en oopmaak sal Hy inkom...

En Hy sal die gemeenskap weer herstel...

Hy bly die goeie Herder wat aanhou om na elke wegdwaal skaap soek...

En die wat oorwin, die wat hoor en oopmaak...

hulle sal saam Jesus op sy troon sit soos Hy saam op sy Vader se troon sit.

Ons moet luister wat die Gees vir die gemeente sê...

Soos Laodisea in Johannes se tyd, is daar nog steeds kerke en gemeentes wat voller van hulleself is as van Jesus, wat so selfvoldaan is dat daar van nederigheid en sondebesef nie meer sprake is nie.

En so sal dit wees tot Jesus weer kom, en dit sal meer word –

kyk maar hoe gaan veral in die Westerse wêreld die afgelope eeu vandat humanisme en relativisme die samelewing se afgode geword het

en dit gaan al hoe erger...

Jesus Christus, die Heerser-Regter met oë wat soos vuurvlam en ŉ skerp tweesnydende swaard wat tussen die gemeentes is, sal dit nie duld nie...

Maar as daar een is wat hoor en in nederige sondesmart reageer, dan is daar nog steeds genade... maar net totdat Hy weer kom.

Elke gelowige en elke gemeente, ook ek en jy en Pinetown Gemeente moet sekermaak dat ons nie vergeet wie ons is en wie God is nie. Dit gebeur so maklik...

ŉ Laaste opmerking:

In elke erediens het ons ŉ element van verootmoediging.

Gewoonlik volg dit op die lofprysing waar ons God se grootheid besing.

Ons lees en bely wie hierdie almagtige God is en

dan vergelyk ons lewens met die voorskrifte wat God gee oor hoe ons as sy kinders moet lewe – ons lees byvoorbeeld die tien gebooie in Exodus, of uit Romeine 12, of Galasiërs 5.

En wanneer ons daarin kyk soos in ŉ spieël, dan sien ons ons ellendige gespartel met die sonde raak,

ons besef elke keer weer hoe nodig ons Jesus se kruisoffer regtig het,

en dit herinner ons aan hoe onverklaarbaar sy liefde en genade en geduld met ons is.

Dit maak ons hartseer en gefrustreerd met onsself,

én dit vul ons met verwondering en dankbaarheid teenoor God –

die Vader wat sy Seun gestuur het,

die Seun wat sy lewe vir ons opgeoffer het en

die Heilige Gees wat geloof in ons werk om dit te ontvang.

Wanneer hierdie verootmoediging nie meer deel is van ŉ gemeente se eredienste nie, of wanneer dit net nog ŉ gewoonte of ŉ ritueel geword het,

dan is die gevaar groot en is dit waarskynlik net ŉ kwessie van tyd voor die goed-voel lofprysings en boodskappe die saad van Laodisea laat ontkiem...

Kom na Jesus toe en koop sonder geld en sonder om te betaal...

Want Hy het reeds alles betaal en gee uit genade aan elkeen wat in nederige vertroue na Hom toe kom:

Koop by Hom goud van gelouterde geloof,

koop wit klere wat skoongewas is in sy bloed,

koop oogsalf om jou sonde en jou ellende te kan raaksien, én om die wonder van sy onverdiende verlossing te besef sodat jou blydskap en dankbaarheid geen einde sal hê nie.

Hy klop by die gemeentedeur – Kom jy saam om oop te maak?

Amen